Id-Deċiżjoni tal-Kommissjoni
tat-30 ta’ Lulju, 2001
li tirrikonoxxi fil-prinċipju l-kompletezza tad-dokumentazzjoni mibgħuta għal eżami ddettaljat dwar il-possibbiltà li Pethoxamide ikun inkluż f’Anness I tad-Direttiva tal-Kunsill 91/414/KEE dwar it-tqegħid fis-suq ta’ prodotti ta’ ħarsien ta’ pjanti
(notifikat bid-dokument numru Ċ(2001) 2386)
(Test b’relevanza għaż-Żona EE)
(2001/626/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju, 1991, dwar it-tqegħid fis-suq ta’ prodotti ta’ ħarsien ta’ pjanti [1], kif l-aħħar emendata bid-direttiva tal-Kummissjoni 2001/49/KE [2] u partikolarment Artikolu 6(3) tagħha,
Billi:
(1) Id-Direttiva 91/414/KEE (hawn ‘il quddiem imsejħa "id-Direttiva") taħseb biex ikun hemm lista tal-Komunità ta’ sustanzi attivi awtorizzati biex ikunu inkorporati fi prodotti ta’ ħarsien ta’ pjanti.
(2) Stahler Agrochemie GmbH & Co., KG, Tokuyama Europe GmbH u Tomen France SA ippreżentaw lill-awtoritajiet Ġermaniżi dokumentazzjoni datata 16 ta’ Ottubru, 2000, dwar is-sustanza attiva Pethoxamide (ASU 96520 H, TKC-94 EC 60) biex tkun inkluża f’Anness I tad-Direttiva.
(3) L-awtoritajiet Ġermaniżi indikaw lill-Kummissjoni li, wara eżami preliminari, id-dokumentazzjoni tidher li tissodisfa l-ħtiġijiet tad-data u l-informazzjoni t’Anness II tad-Direttiva. Barra minn dan, huma tal-fehma li d-dokumentazzjoni għandha data u informazzjoni li huma meħtieġa minn Anness III tad-Direttiva dwar prodott wieħed ta’ ħarsien ta’ pjanti li fih dik is-sustanza attiva. B’riżultat ta’ dan, skond id-dispożizzjonijiet ta’ Artikolu 6(2), id-dokumentazzjoni intbagħtet mill-applikant lill-Kummissjoni u lill-Istati Membri l-oħra.
(4) Id-dokumentazzjoni ntbagħtet lill-Kumitat Permanenti dwar is-Saħħa tal-Pjanti fit-5 ta’ Ġunju, 2001.
(5) Skond Artikolu 6(3) tad-Direttiva jeħtieġ li jkun hemm konferma minn naħa tal-Komunità li kull dokumentazzjoni titqies li tissodisfa l-ħtiġijiet tad-data u l-informazzjoni msemmija f’Anness II u li għallinqas prodott wieħed ta’ ħarsien ta’ pjanti li fih is-sustanza attiva msemmija jissodisfa l-ħtiġijiet t’Anness III tad-Direttiva.
(6) Din il-konferma hija meħtieġa biex ikun jista’ jsir l-eżami dettaljat tad-dokumentazzjoni, kif ukoll biex Stati Membri jkollhom il-possibbiltà li jawtorizzaw proviżorjament prodotti ta’ ħarsien ta’ pjanti li jkun fihom din is-sustanza attiva skond Artikolu 8(1) tad-Direttiva.
(7) Din id-Deċiżjoni ma tippreġudikax id-dritt tal-Kummissjoni li titlob lill-applikant li jibgħat aktar data jew informazzjojni lill-Istat Membru relatur biex l-applikant jagħmel kjarifika ta’ ċerti punti fid-dokumentazzjoni. It-talba biex tintbagħat aktar data meħtieġa għall-kjarifika tad-dokumentazzjoni m’għandhiex taffettwa l-iskadenza taż-żmien biex fih jinbagħat ir-rapport imsemmi fil-paragrafu 9.
(8) L-Istati Membri u l-Kummissjoni jaqblu li l-Ġermanja tkompli bl-eżami dettaljat tad-dokumentazzjoni dwar Pethoxamide.
(9) Il-Ġermanja għandha tibgħat lill-Kummissjoni, malajr kemm jista’ jkun u mhux aktar tard minn sena mid-data tal-pubblikazzjoni ta’ din id-Deċiżjoni, rapport dwar il-konklużżjonijiet ta’ l-eżami tagħha, b’rakkomandazzjonijiet li jista’ jkollha, dwar jekk is-sustanza għandhiex tidħol jew tibqa’ barra u dwar kondizzjonijiet relattivi.
(10) Il-miżuri msemmija f’din id-Deċiżjoni huma skond l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
Id-dokumentazzjoni mibgħuta minn Stahler Agrochemie GmbH & Co., KG, Tokuyama Europe GmbH u Tomen France SA lill-Kummissjoni u lill-Istati Membri biex Pethoxamide bħala sustanza attiva ikun inkluż f’Anness I tad-Direttiva 91/414/KEE, li kienet mibgħuta lill-Kumitat Permanenti dwar is-Saħħa tal-Pjanti fit-5 ta’ Ġunju, 2001, tissodisfa fil-prinċipju l-ħtiġijiet tad-data u l-informazzjoni msemmija f’Anness II tad-Direttiva. Id-dokumentazzjoni tissodisfa l-kondizzjonijiet tad-data u l-informazzjoni msemmija f’Anness III tad-Direttiva dwar prodott wieħed ta’ ħarsien ta’ pjanti li fih Pethoxamide, meħud kont ta’ kif hu maħsub li jintuża.
Artikolu 2
Din id-Deċiżjoni hija indirizzata lill-Istati Membri.
Magħmula Brussel, 30 ta’ Lulju, 2001.